ตรวจฉี่หนุ่มคลั่ง มีสารกัญชาผสม จ่อแจ้ง 3 กระทง
เค ร้อยล้าน, แพทย์จุฬาฯวินิจฉัยมีอาการทางจิต ส่ง รพ.สมเด็จเจ้าพระยาตรวจอาการอย่างละเอียด คำให้การบอกเอง ขณะเกิดเหตุไปทำพิธีรับพลังแสงอาทิตย์ เพื่อให้โลกพ้นภัย ตั้งแท่นดำเนินคดี 3 ข้อหา เมียเผย ที่ผ่านมาประสบเหตุสะเทือนใจหลายครั้งตั้งแต่ปลายปีที่แล้ว แม่เสียชีวิต ต่อมาพบว่าน้องสาวป่วยเป็นมะเร็งร้าย ล่าสุดพระชื่อดังที่นับถือมรณภาพอีก ด้าน หมอเกียรติภูมิ อธิบดีกรมสุขภาพจิต เผย รพ.ในสังกัดรับผู้ป่วยไว้รักษา เบื้องต้นมีอาการประสาทหลอน คิดว่ามีคนมาทำคุณไสยประเทศไทย เริ่มมีอาการมา 2-3 เดือนแล้ว แถมตรวจปัสสาวะพบสารกัญชาในร่างกายรับใช้น้ำมันกัญชาหอมระเหย,กรณีนายคเณศพิศณุเทพ จักรภพมหาเดชา หรือเค ร้อยล้าน อายุ 44 ปี ชาวไทยเชื้อสายอินเดีย นักธุรกิจอสังหาริมทรัพย์ หุ้นส่วนร้านตัดสูทชื่อดัง และที่ปรึกษานำเข้าส่งออกระหว่างประเทศ เกิดอาการคลุ้มคลั่งขับรถเมอร์เซเดสเบนซ์ป้ายแดงไปจอดกลางถนนราชดำริขาออกหน้าศูนย์การค้าเซ็นทรัลเวิลด์ นำดอกไม้ไปโปรยรอบรถ เทงูเห่า 2 ตัว ลงบนถนนเหมือนทำพิธีกรรมบางอย่าง แล้วใช้อาวุธมีดทำร้ายตัวเอง สร้างความตกตะลึงให้กับประชาชนที่ผ่านไปมา รถราติดขัดวินาศสันตะโร ต่อมาตำรวจได้จังหวะเข้าล็อกตัวไว้ได้ นำไปทำแผลและคุมตัวไปสอบสวนดำเนินคดีที่ สน.ลุมพินี ตามที่เสนอข่าวไปแล้วนั้น,ความคืบหน้าจากห้องประชุมชั้น 4 สน.ลุมพินี เมื่อเวลา 12.00 น. วันที่ 25 เม.ย. พ.ต.อ.ธวัชเกียรติ จินดาควรสนอง รอง ผบก.น.5 พ.ต.อ.กัมพล รัตนประทีป ผกก.สน.ลุมพินี พ.ต.ท.อาริศ คูประสิทธิ์รัตน์ รอง ผกก.ป. สน.ลุมพินี พ.ต.ท.โอภาส ดาวกระจาย รอง ผกก.สส. สน.ลุมพินี พ.ต.ท.สาธิต สมานภาพ รอง ผกก.จร.สน.ลุมพินี และ พ.ต.ท.ศิริพงษ์ ภูมิเหล่าแจ้ง รอง ผกก. (สอบสวน) สน.ลุมพินี แถลงความคืบหน้าเรื่องดังกล่าว,พ.ต.อ.ธวัชเกียรติ จินดาควรสนอง กล่าวว่า จากเหตุการณ์ที่เกิดขึ้นพูดคุยเบื้องต้นกับนายคเณศพิศณุเทพตอนแรกยังให้การวกไปวนมา หลังบอกเจ้าหน้าที่ตำรวจว่า รู้สึกแน่นหน้าอก หายใจไม่ออก จึงรีบนำส่งโรงพยาบาลจุฬาลงกรณ์ เนื่องจากเกรงว่าจะถูกงูกัด เมื่อถึงโรงพยาบาลไม่พบบาดแผลงูกัด แพทย์สุขภาพจิตมาตรวจอาการเบื้องต้น ตัดสินใจส่งรักษาต่อที่โรงพยาบาลสมเด็จเจ้าพระยา ทีมแพทย์ยังไม่ได้วินิจฉัยว่า มีอาการทางจิตหรือไม่ ต้องตรวจสอบข้อเท็จจริงอีกหลายประการ ขณะนี้อยู่ระหว่างรักษาตัวในศูนย์เวชศาสตร์ รพ.สมเด็จเจ้าพระยา,จากการสอบปากคำนายคเณศพิศณุเทพ ทราบว่า สาเหตุที่ทำลงไป เพราะศรัทธาพุทธ-ฮินดู นับถือพระพุทธเจ้า นับถือพระศิวะ นับถือพระครูวิมลคุณากร หรือหลวงปู่ศุข เกสโร วัดปากคลอง-มะขามเฒ่า อ.วัดสิงห์ จ.ชัยนาท และเชื่อพลังจากดวงพระอาทิตย์ ก่อนเกิดเหตุหลวงปู่ศุขเข้ามาในนิมิตบอกว่าให้ทำพิธีรับพลังจากแสงอาทิตย์ บริเวณกลางถนนหน้าห้างเซ็นทรัลเวิลด์เพื่อให้โลกพ้นภัย ต้องนำงูเห่า 2 ตัว มาด้วยเพื่อเป็นบริวารของพระศิวะ พ.ต.อ.ธวัชเกียรติกล่าว,ด้าน พ.ต.อ.กัมพล รัตนประทีป กล่าวว่า สอบถามภรรยานายคเณศพิศณุเทพทราบว่า มีอาการเครียด เนื่องจากปลายปีที่แล้วมารดาเสียชีวิต ต่อมาน้องสาวป่วยเป็นมะเร็ง และล่าสุดช่วงต้นเดือน เม.ย. พระอาจารย์ที่เคารพนับถือมากว่า 20 ปีมรณภาพ ทำให้นายคเณศพิศณุเทพรู้สึกว่า คนที่เค้ารักต้องสูญเสียหมดจึงเกิดอาการเครียด ก่อนหน้านี้ไม่ได้มีอาการอะไร แต่ช่วงหลังเริ่มมีพฤติกรรมขอพลังจากดวงอาทิตย์ตามความเชื่อศาสนาพราหมณ์ฮินดู ส่วนงูซื้อมาจากชาวบ้าน จ.นครสวรรค์ ขณะก่อเหตุไม่ได้ฆ่างูเพียงนำมาทำพิธีตามความเชื่อ อ้างว่ามีคาถาอาคมทำให้งูเห่าเชื่องได้ เบื้องต้นประสานเจ้าหน้าที่กู้ภัยนำงูส่งสถานเสาวภาแล้ว,ตรวจสอบประวัติทราบว่า นายคเณศพิศณุเทพ เคยก่อเหตุฉีดพ่นสเปรย์บนรถยนต์บีเอ็มดับเบิลยู ซีรีส์ 7 สีดำ ทะเบียน 8780 กรุงเทพมหานคร ของตัวเอง ขณะจอดอยู่บริเวณหน้าสำนักงานเลขานุการกองทัพบก (สลก.ทบ.) เพื่อให้กำลังใจให้ พล.อ.สนธิ บุญยรัตกลิน อดีต ผบ.ทบ. สมัยทำรัฐประหารเมื่อปี 2549 และเคยไปตะโกนเสียงดังที่ห้างสรรพ– สินค้าย่านปทุมวันด้วย พ.ต.อ.กัมพลกล่าว,ส่วน พ.ต.ท.ศิริพงษ์ ภูมิเหล่าแจ้ง กล่าวว่า เบื้องต้นตำรวจเตรียมแจ้งข้อหากับผู้ก่อเหตุ 3 ข้อหาคือ ทิ้งขยะมูลฝอยลงบนพื้นที่สาธารณะ พาอาวุธมีดไปในเมือง หมู่บ้าน ทางสาธารณะ โดยไม่มีเหตุจำเป็น และจอดรถในลักษณะกีดขวางทางจราจร ทั้งนี้ จะต้องรอผลแพทย์วินิจฉัยว่า มีอาการจิตเวชหรือไม่ แต่เบื้องต้นไม่พบประวัติการรักษาตัวมาก่อน หากผลออกมายังไงจะดำเนินการตามขั้นตอนต่อไป,ที่กรมสุขภาพจิต นพ.เกียรติภูมิ วงศ์รจิต อธิบดีกรมสุขภาพจิต กล่าวว่า โรงพยาบาลในสังกัดกรมสุขภาพจิต กระทรวงสาธารณสุข รับตัวชายคนดังกล่าวมาดูแลแล้ว เบื้องต้นพบว่ามีอาการประสาท หลอน คิดว่ามีคนมาทำคุณไสยประเทศไทย สอบถามพบว่า มีอาการเช่นนี้มาประมาณ 2-3 เดือนแล้ว และผลการตรวจปัสสาวะพบว่า มีสารกัญชาผสมอยู่ สอบถามเพิ่มเติมทราบว่า ใช้น้ำมันกัญชาหอมระเหย อย่างไรก็ตาม ปกติผู้ป่วยที่มีอาการทางจิตมักแสดงอาการตั้งแต่วัยหนุ่ม แต่ชายคนนี้อายุ 44 ปีแล้วเข้าสู่วัยกลางคน อาจเป็นไปได้ว่า มีบาดแผลทางจิตใจ ขณะนี้เชื่อว่าได้รับการดูแลอย่างดี ส่วนที่มีอาการคลุ้มคลั่งหรือประสาทหลอน เพราะโรคเดิมหรือการเสพกัญชา ต้องรอการซักประวัติให้แน่ชัดอีกครั้ง แต่ในผู้ป่วยจิตเภทไม่มีคำแนะนำให้ใช้กัญชารักษา เพราะจะยิ่งทำให้อาการรุนแรงมากขึ้น กัญชามีสารสำคัญ 2 ชนิดคือ ทีเอชซี (THC) และซีบีดี (CBD) สารทีเอชซีจัดเป็นสารเสพติดและกระตุ้นอาการทางจิต ขณะที่ซีบีดีถือว่า มีประโยชน์ ใช้รักษาโรคลมชักและระบบประสาท
ตำรวจแถลงอาการ เค ร้อยล้าน แพทย์จุฬาฯวินิจฉัยมีอาการทางจิต ส่ง รพ.สมเด็จเจ้าพระยาตรวจอาการอย่างละเอียด คำให้การบอกเอง ขณะเกิดเหตุไปทำพิธีรับพลังแสงอาทิตย์ 
เค ร้อยล้าน,แถลงอาการ,อาการทางจิต,คเณศพิศณุเทพ จักรภพมหาเดชา,เกิดอาการคลุ้มคลั่ง,นักธุรกิจอสังหาริมทรัพย์,ข่าวหน้า1,ข่าวทั่วไป